ไฟแนนซ์ทูเดย์
&#8220;ไม่มีใครสะดุดภูเขาล้ม มีแต่สะดุดก้อนหินล้ม&#8221;
18 ก.ค. 2555

“ไม่มีใครสะดุดภูเขาล้ม มีแต่สะดุดก้อนหินล้ม”
...ต้องชื่นชมการทำงานของกรมศุลกากรที่แม้จะปรับเปลี่ยนการทำงานจากปราบปรามมาเป็นการอำนวยความสะดวกในการค้าขาย แต่ก็ยังรักษาดีกรีของการป้องกันการลักลอบนำเข้าสินค้าต้องห้ามได้อย่างต่อเนื่อง ล่าสุด ธนัท สุวัธนเมธากุล รองอธิบดีกรมศุลกากร และซือเจ๊ อรอนงค์ วัชรเศรษฐกุล รองอธิบดีด้านปราบปราม พร้อมเจ้าหน้าที่จากสำนักงานศุลกากรตรวจสินค้าท่าอากาศยานสุวรรณภูมิและสำนักสืบสวนและปราบปราม แถลงผลการตรวจยึดงาช้างที่ลักลอบนำเข้ามาจากประเทศเคนยา 158 ท่อน มูลค่ารวม 22.80 ล้านบาท 
...ปราบปรามในฐานะนายด่านประเทศที่ดีเช่นนี้ ทำให้คณะรัฐมนตรีมีมติสนับสนุนเต็มที่ ล่าสุดนี้มีมติจ่ายเงินชดเชยสิ่งปลูกสร้างและผลอาสินในที่ดินที่ด่านศุลกากรสะเดา จ.สงขลา โดยไม่มีเงื่อนไขรวมทั้งหมด 36 แปลง เนื้อที่ประมาณ 13.5 ไร่ คิดเป็นงบประมาณรวม 39 ล้านบาท
...ข่าวเล็ดลอดออกมาจากทำเนียบรัฐบาลว่า ในวันที่ 26 ก.ค. เวลา 09.00-16.00 น. นายกรัฐมนตรี ยิ่งลักษณ์ ชินวัตร เรียกประชุมใหญ่ เพื่อเตรียมความพร้อมในการรับมือการสู่ประชาคมอาเซียน 
กำหนดการในการประชุมวันที่ 26 ก.ค. นั้น นายกฯ จะเป็นผู้กล่าวเปิดการประชุม จากนั้น อาคม เติมพิทยาไพสิฐ เลขาธิการคณะกรรมการพัฒนาการเศรษฐกิจและสังคมแห่งชาติ จะเป็นผู้ชี้แจงกรอบในการทำงาน ว่าแต่ละกระทรวงจะต้องร่วมกันดำเนินการอย่างไร โดยให้ทุกกระทรวงเตรียมเสนอผลกระทบทั้งทางบวกและทางลบ ในการเข้าร่วมเป็นประชาคมอาเซียน และให้นำเสนอประเด็นเร่งด่วนที่ต้องนำมาพิจารณา เช่น อุปสรรคหรือข้อจำกัดที่เกิดจากกฎระเบียบต่างๆ 
คำสั่งลับมีใบบอกว่า งานนี้ให้ปลัดกระทรวงเป็นผู้นำเสนอรายละเอียดต่างๆ ด้วยตัวเอง ใครจะใช้ตัวช่วยไม่ได้ ครูใหญ่ยิ่งลักษณ์ไม่ยอม